ใครอินไซด์หุ้น IRPC
บมจ.ไออาร์พีซี (IRPC) เพิ่งจะรายงานผลประกอบการไตรมาส 1/61
7 พ.ค. 2561

ลูบคมตลาดทุน : ธนะชัย ณ นคร
บมจ.ไออาร์พีซี (IRPC) เพิ่งจะรายงานผลประกอบการไตรมาส 1/61
ผลปรากฏว่ามีกำไรสุทธิ 2.75 พันล้านบาท เพิ่มขึ้น 16% และเป็นตัวเลขมากกว่าการคาดการณ์ของ Consensus ถึง 4%
ทว่าราคาหุ้นไออาร์พีซีกลับไม่ตอบรับซะอย่างนั้น
เมื่อวานนี้ราคาหุ้น IRPC เปิดตลาดที่ 7.00 บาท บวกขึ้นมา 0.15 บาท และทำให้มองกันว่า ราคาน่าจะกลับมายืนเหนือ 7 บาทได้อีกครั้ง
ราคาหุ้นอยู่ในระดับ 6.90-6.95 บาท กระทั่งปิดตลาดภาคเช้า
แต่พอเปิดตลาดมาภาคบ่าย ราคาหุ้นกลับลงไปติดลบ และลงไปต่ำสุดที่  6.80 บาท
ก่อนที่จะมีแรงซื้อเข้ามาในช่วง 4 โมงเย็น และดันราคามาปิด 6.85 บาท ไม่เปลี่ยนแปลงจากราคาปิดเมื่อวันก่อนหน้านี้
แต่ระดับราคาดังกล่าวก็ถือว่าเป็นนิวโลว์ เมื่อดูจากเส้นค่าเฉลี่ย 200 วัน
ราคาหุ้น IRPC ก่อนหน้านี้ เคยขึ้นไปทำสถิติสูงสุดของปีนี้ 8.35 บาท เมื่อวันที่ 27 ก.พ.ที่ผ่านมา
หลังจากนั้นราคาหุ้นได้ปรับลงอย่างต่อเนื่องอีก 2 สัปดาห์ และมาอยู่ที่ 8.75 บาท และดูเหมือนว่าราคาหุ้นจะดีดกลับขึ้นมาได้เพราะมาอยู่ที่ 7.80 บาท เมื่อวันที่ 13 มี.ค.
และนับจากวันนั้นเป็นต้นมา
ราคาหุ้น IRPC มีแต่ทรงกับทรุด
โดยเฉพาะในช่วงที่ บมจ.ปูนซิเมนต์ไทย หรือ SCC แจ้งผลประกอบการมีกำไรสุทธิปรับลดลง และส่วนใหญ่มาจากรายได้ธุรกิจปิโตรเคมีออกมาไม่ดีนัก
นักลงทุนเองก็หวั่นกันว่า IRPC น่าจะออกมาไม่ดีด้วย
ทั้งที่เรื่องนี้บรรดานักวิเคราะห์ก็ออกมาบอกว่า วัตถุดิบธุรกิจปิโตรเคมีของกลุ่ม SCC กับ IRPC แตกต่างกัน
ฉะนั้น ปัจจัยที่เป็นปัญหาของ SCC จึงไม่น่ากระทบกับ IRPC
นักลงทุนเองยังหวั่นเกี่ยวกับปัญหาการปิดซ่อม (ประจำปี) ของโรงกลั่นบางส่วนในช่วงไตรมาส 1 ด้วย จึงมีการเทขายหุ้นออกมาเป็นระยะ ๆ
ราคาหุ้น IRPC มาลงหนักอีกครั้งในช่วงวันที่ 23-24 เม.ย 61
และมาหลุดระดับ 7 บาทเมื่อวันที่ 27 เม.ย. 61 โดยมาปิดตลาด 6.95 บาท และแม้อีก 2 วันถัดมาราคาหุ้นจะปิดเหนือ 7.00 บาท ได้อีกครั้ง แต่ก็ยืนไม่อยู่
เพราะหลังจากนั้น ราคาหุ้นหลุด 7.00 บาท มาจนถึงขณะนี้
ส่วนนักวิเคราะห์กลับมองว่า เป็นโอกาสดีต่อการเข้าซื้อ เพราะมีการให้ราคาเป้าหมายไว้สูงสุด 10.80 บาท
ส่วนราคาเป้าหมายต่ำสุดเท่าที่ดูของโบรกฯ ต่าง ๆ อยู่ที่ 7.90 บาท(โดยเฉลี่ย 8.00 – 9.50 บาท) ซึ่งก็ถือว่า ราคายังมีอัพไซด์ค่อนข้างมากจากราคาปิดเมื่อวานนี้ (6.85 บาท)
นักวิเคราะห์ยังประเมินทิศทาง IRPC ในปีนี้เป็นเชิงบวกด้วย
เช่น บล.ดีบีเอส วิคเคอร์ส ประเมินกำไรปี 61 จะเติบโต Outperform กลุ่ม
สาเหตุก็มาจาก การใช้กำลังการผลิตเพิ่มขึ้นจากปีก่อน ซึ่งปี 60 มีการปิดซ่อมบำรุงใหญ่ในช่วงไตรมาส 1
และได้ประโยชน์จากโครงการปรับปรุงประสิทธิภาพหน่วยกลั่น ADU &amp; RDCC
การที่ IRPC จะรับรู้รายได้จากโครงการ UHV และโครงการเพิ่มประสิทธิภาพอื่น ๆ เช่น เป็นการแปลงน้ำมันเตาเป็นโพรพิลีนที่มีมาร์จิ้นสูงกว่า
จะเห็นว่า เมื่อดูด้านของทิศทางผลประกอบการ ถือว่าดีหมด
แต่มาถึงบางอ้อ เมื่อเห็นข่าวเมื่อวานนี้ (7 พ.ค.) ว่า สำนักงานคณะกรรมการป้องกันและปราบปรามการทุจริตแห่งชาติ หรือ ป.ป.ช. ยื่นฟ้อง “ทักษิณ ชินวัตร” อดีตนายกรัฐมนตรี ต่อศาลฎีกาแผนกคดีอาญาของผู้ดำรงตำแหน่งทางการเมือง
ข้อหา คือ มีความผิดฐานปฏิบัติหน้าที่โดยมิชอบ
และเป็นกรณีเห็นชอบให้กระทรวงการคลังเข้าเป็นผู้บริหารแผนฟื้นฟูกิจการของ บมจ.อุตสาหกรรมปิโตรเคมีกัลไทย (TPI)
หรือ IRPC ในปัจจุบัน
นี่น่าจะเป็นประเด็นสร้างความกังวลใหม่ให้กับนักลงทุนที่ลงทุนหุ้น IRPC หรือไม่
เพราะหวั่นว่า การฟ้องดังกล่าว จะบานไปและทำให้สถานะของ IRPC กลับมามีความไม่แน่นอนอีกครั้ง
ย้อนกลับมาที่ประเด็นว่า กลุ่มนักลงทุนที่ทยอยขายหุ้น IRPC ออกมาในรอบกว่า 1 เดือน ได้รับรู้ข้อมูลการที่ ป.ป.ช.เตรียมยื่นฟ้อง “ทักษิณ” ในครั้งนี้หรือไม่
หรือเกี่ยวข้องกับประเด็นนี้หรือไม่อย่างไร
แล้วใครกันที่อินไซด์หุ้น IRPC